|  |
| --- |
| **Budapest Főváros VII. kerület Erzsébetváros Önkormányzata**  **Molnár István alpolgármester** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. március 19 -ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzata Képviselő-testületének a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) önkormányzati rendelete módosításáról – pályázat kiírása füstérzékelő berendezés igénylésére |

**Készítette:**

dr. Jávori Péter

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros VII. Kerület Erzsébetváros Önkormányzata (továbbiakban: Önkormányzat) a lakóközösségeknek és az önkormányzati intézményeknek nyújtandó biztonsági berendezések létesítésére vonatkozó szabályokat a 29/2013. (V.31.) önkormányzati rendeletében (továbbiakban: Rendelet) határozta meg, mely 2013. június 1. napján lépett hatályba.

A biztonsági berendezések létesítésének támogatása növeli a kerület lakosságának biztonságérzetét, elősegíti a vagyonvédelmet, valamint a hagyományos vagy gázfűtéses lakásokban élők egészségének, életének védelmét.

Önkormányzatunk továbbra is kiemelt feladatának tekinti a lakosság biztonságának növelését, így bővíteni kívánja a Rendelet tárgyát képező támogatott biztonsági berendezések listáját füstérzékelő berendezések beszerzésének lehetőségével. Mindez a Rendelet módosítását teszi szükségessé.

Budapest Főváros VII. kerület Erzsébetváros Önkormányzata 2025. évi költségvetéséről szóló, Budapest Főváros VII. Kerület Erzsébetváros Önkormányzata Képviselő-testületének 5/2025. (II. 19.) önkormányzati rendeletében **9.000.000,- forint összegű**  **támogatási keret** áll rendelkezésre az otthonvédelmi program támogatására.

A képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet, hogy az előterjesztést megtárgyalni, és a csatolt rendelet-tervezetet elfogadni szíveskedjenek.

**Hatásvizsgálat**

A helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendeletmódosítás miatti többletköltség rendelkezésre áll. A rendelet módosításával bővülhet a támogatottak köre, növelhető a lakosság biztonságérzete és vagyontárgyainak védelme.

**2. A jogszabály környezeti és egészségi következményei**

A rendeletmódosítás elfogadásának következtében a kerületben növekedhet a pályázók és a támogatottak száma is, mely fokozhatja a lakosság elégedettségét.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A módosítás a jelenlegi szabályozáshoz képest többlet személyi, szervezeti és tárgyi feltételt nem igényel. A változások többlet pénzügyi forrása Önkormányzatunk hatályos költségvetésében elfogadásra került.

**4. A jogszabály adminisztratív terheket befolyásoló hatásai**

A rendelet módosításával várható ügyiratforgalom emelkedéséhez szükséges személyi feltételek rendelkezésre állnak.

**5. A jogszabály megalkotásának szükségessége, a jogalkotás elmaradásának várható következményei**

A rendeletmódosítás elmaradása jogsértést nem okoz.

Budapest, 2025. február 27.

Molnár István

alpolgármester

Melléklet: Rendelet-tervezet a helyi lakóközösségek és az önkormányzati intézmények részére biztonsági berendezések létesítéséhez nyújtandó támogatásról szóló 29/2013. (V.31.) önkormányzati rendelete módosításáról