|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. március 19 - ei**

**rendes ülésére**

**Tárgy:**  Javaslat a Ludas Matyi élclap valamint Léstyán Ernő okleveles építészmérnök emlékére elhelyezendő emléktáblák engedélyezésére

**Készítette:**

Kohári Edit

civil referens

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Önkormányzat az elmúlt esztendők során számos alkalommal támogatta emléktábla és emlékmű elhelyezését a kerület egykori neves lakóinak, szervezeteinek tiszteletére és emlékére. Budapest Főváros VII. kerület Erzsébetvárosban az emléktáblák állításának rendjét az emléktáblák állítására vonatkozó szabályokról szóló Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat-és hatáskörében meghozott 20/2021. (III.17.) önkormányzati rendelet szabályozza (a továbbiakban: Rendelet).

A jelen előterjesztésben részletezettek szerint emléktábla állítására vonatkozó kérelmek érkeztek.

**1.**

**Ludas Matyi élclap megjelenésének 150. évfordulója**

Major Gabriella a Sotis Egyesület képviseletében kérelemmel fordult Erzsébetváros Önkormányzatának Képviselő-testülete felé, mely szerint a Ludas Matyi című élclap megjelenése 150. évfordulójának emlékére emléktáblát kívánnak állítani a Damjanich utca 26/A. számú épület homlokzatán.

Az emléktábla megtervezésére Túri Török Tibor Podmaniczky, Pro urbe és Pro Cultura díjas szobrászt kérték fel.

A kérelem alapján a Sotis Egyesület kezdeményezésére felállítandó emléktábla költségeit maga az Egyesület vállalja, Budapest Főváros Erzsébetváros Önkormányzata Képviselő-testületétől hozzájárulást kérnek.

A **Ludas Matyi** című élclap indulásának 150. évfordulója alkalmából felállítandó emléktábla egyben Dr. Kesztyűs Ferencnek is emléket állít. A domborművön Dr. Kesztyűs Ferenc egyik karikatúrája látható, a művész rendszeres publicistája volt az élclapnak.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás az előterjesztés mellékletében található. A Társasház, mint az ingatlan többségi tulajdonosa beleegyező nyilatkozatát illetve Közgyűlési határozatát az előterjesztés melléklete tartalmazza, továbbá tartalmazza az élclap jelenlegi tulajdonosának hozzájárulását is.

Az emléktábla felállítása Erzsébetváros Önkormányzata tekintetében kötelezettségvállalással nem jár.

**2.**

**Léstyán Ernő**

Léstyán Bence, Léstyán Ernő családjának képviseletében kérelemmel fordult Erzsébetváros Önkormányzatának Képviselő-testülete felé, mely szerint Léstyán Ernő Ybl-díjas építészmérnök emlékére emléktáblát kívánnak állítani a Dob utca 10. (Rumbach Sebestyén utca 5.) számú épület homlokzatán.

A mellékletben található nyilatkozat alapján az emléktábla költségeit az AFRY ERŐTERV ZRt. vállalja, Budapest Főváros Erzsébetváros Önkormányzata Képviselő-testületétől elvi hozzájárulást kérnek.

**Léstyán Ernő** okleveles építészmérnök életművének három legjelentősebb alkotásai a Csarnok téri, a Katona József utcai és a Dob utcai transzformátorházak Budapest belvárosában. A Dob utcai épület építészetileg a legletisztultabb, tömegében és részletképzésében a legegyszerűbb, fővárosi védelem alatt álló épület. A család Léstyán Ernő születésének 100. évfordulója alkalmából kíván emléket állítani.

A Rendelet 7. § (3) bekezdése értelmében a hozzájárulás feltétele az ingatlan tulajdonosának engedélye, a kerületi főépítész állásfoglalása, műemlékvédelem alatt álló épület esetében Budapest Főváros Kormányhivatala Építésügyi és Örökségvédelmi Főosztályára történő bejelentés és a meglévő pénzügyi fedezet. A főépítészi hozzájárulás az előterjesztés mellékletében található. Az ELMŰ HÁLÓZATI Kft., mint az ingatlan tulajdonosa beleegyező nyilatkozatát, Budapest Főváros Főpolgármesteri Hivatal Várostervezési Főosztálya állásfoglalását az előterjesztés melléklete tartalmazza, továbbá tartalmazza a költségviselésre vonatkozó AFRY ERŐTERV ZRt. nyilatkozatát.

Az emléktábla felállítása Erzsébetváros Önkormányzata tekintetében kötelezettségvállalással nem jár.

A Képviselő-testület döntési hatáskörét Rendelet 4.§ (1) bekezdése alapozza meg: *„4.§ (1) Emléktábla állításához a Képviselő-testület előzetes hozzájárulása szükséges.”*

*„2. § (1) E rendelet alkalmazásában:*

a) Emléktábla:*kiemelkedő jelentőségű személyeknek, eseményeknek, vagy szervezeteknek emléket állító grafikát tartalmazó szöveges tábla.*

b) Emléktábla állítása*: emléktábla fizikai elhelyezése az a) pontban felsoroltakhoz köthető helyszínen, a szükséges hatósági engedélyek birtokában.*

*„3. § (1) Emléktáblát állítani a 2. § (1) bekezdés a) pontjában felsoroltak emlékére akkor lehet, ha az alábbiak közül az emléktábla címzettje valamelyik feltételnek megfelel:*

*a) a tevékenysége a közjót példaértékűen szolgálta,*

*b) hozzájárult a nemzet szellemi, anyagi gyarapodásához,*

*c) személye közmegbecsülést szerzett,*

*d) közösségének meghatározó szereplője volt,*

*e) a tudomány, a művészet, a sport, vagy a közélet valamely területén kimagaslóan jelentőset alkotott,*

*f) Erzsébetváros életében, történetében kiemelkedő szerepe folytán jelentősen hozzájárult Erzsébetváros fejlődéséhez, hírnevének öregbítéséhez,*

*g) Erzsébetváros, a főváros, a nemzet történelmében kiemelkedő jelentőségű, a kerülethez köthető történelmi eseményről van szó, és még nem őrzi emléktábla az emlékét.”*

*„6.§ (1) Társadalmi kezdeményezés esetén a jelen rendelet 1. számú melléklete szerinti kérelmet a polgármesterhez kell benyújtani.”*

*„6.§ (3) Társadalmi kezdeményezés esetén a kérelem elbírálásával, a szakvélemények beszerzésével, és az emléktábla állítással összefüggésben felmerülő költségeket a kezdeményező viseli.”*

*„7.§ (2) Társadalmi kezdeményezés esetén a Képviselő-testület döntését a kultúráért felelős alpolgármester előterjesztése alapján hozza meg.*

*(3) Az előterjesztésnek minden esetben tartalmaznia kell a következőket:*

*a) A 6.§-ban meghatározottak szerinti kérelmet,*

*b) Az ingatlan tulajdonosi hozzájárulását,*

*c) A kerületi főépítész állásfoglalását,*

*d) A pénzügyi fedezetről szóló igazolást.”*

Kérem a Tisztelt Képviselő-testületet az előterjesztés megtárgyalására és a határozati javaslat elfogadására!

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (III.19.) határozata emléktáblák elhelyezésével kapcsolatos hozzájárulás meghozataláról a Ludas Matyi élclap megjelenésének 150. évfordulója és Léstyán Ernő Ybl-díjas építészmérnök tiszteletére**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul a 33496 helyrajzi számon nyilvántartott, természetben a Budapest VII. kerület, Damjanich utca 26/A. szám alatt lévő épület homlokzatán **a Ludas Matyi című élclap megjelenésének 150. évfordulója alkalmából** felállítandó emléktábla elhelyezéséhez.
2. hozzájárul a 34196 helyrajzi számon nyilvántartott, természetben a Budapest VII. kerület, Dob utca 10. (Rumbach Sebestyén utca 5.) szám alatt lévő épület homlokzatán **Léstyán Ernő Ybl díjas építész** tiszteletére felállítandó emléktábla elhelyezéséhez.

**Felelős**: Niedermüller Péter polgármester

**Határidő**: 2025. március 19.

Budapest, 2025. március 11.

**Szücs Balázs**

alpolgármester

Előterjesztés mellékletek:

1. melléklet: Ludas Matyi főépítészi állásfoglalás

2. melléklet: Ludas Matyi élclap tulajdonosának hozzájárulása

3. melléklet: Ludas Matyi – Damjanich utca 26/A. számú társasház beleegyező Közgyűlési határozata

4. melléklet: Ludas Matyi – Látványterv

5. melléklet: Ludas Matyi emléktábla tervezőjének bemutatása

6. melléklet: Dr. Kesztyűs Ferenc bemutatása

7. melléklet: Emléktáblán (az eredeti karikatúrában) szereplő piaci szereplő hozzájárulása

8. melléklet: Léstyán Ernő főépítészi állásfoglalás

9. melléklet: Léstyán Ernő Budapest Főváros Főpolgármesteri Hivatal Várostervezési Főosztálya állásfoglalása

10. melléklet: Léstyán Ernő jogörökösök nyilatkozata

11. melléklet: Léstyán Ernő emléktábla műleírás

12. melléklet: Nyilatkozat a költségek viseléséről

13. melléklet: Dob utca 10. számú épület tulajdonosának hozzájárulása

14. melléklet: Sotis Egyesület kérelme

15. melléklet: Léstyán Bence kérelme