|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2025. március 19- ei**

**rendes ülésére**

|  |  |
| --- | --- |
| **Tárgy:** | Javaslat az Erzsébetvárosi Brunszvik Teréz Óvoda, az Erzsébetvárosi Kópévár Óvoda és az Erzsébetvárosi Nefelejcs Óvoda igazgatói pályázatainak kiírásáról és a pályázati felhívások elfogadásáról |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

Az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) igazgatója, Kun Julianna, az Erzsébetvárosi Kópévár Óvoda (székhelye: 1078 Budapest, Murányi u. 27., OM azonosító: 200534) igazgatója, Tarr Erzsébet, valamint az Erzsébetvárosi Nefelejcs Óvoda (székhelye: 1071 Budapest, Nefelejcs u. 62., OM azonosító: 034357) igazgatója, Poszukné Nádhera Judit vezetői megbízása 2025. július 31-én lejár, ezért mindhárom óvoda esetében az igazgatói feladatok ellátására pályázat kiírása vált szükségessé.

Budapest Főváros VII. kerület Erzsébetváros Önkormányzatának Képviselő-testülete (a továbbiakban: Képviselő-testület) az Önkormányzat fenntartásában működő óvodák igazgatóit

* a pedagógusok új életpályájáról szóló 2023. évi LII. törvényben (a továbbiakban: Púétv.) és
* a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII.30.) Korm. rendeletben (a továbbiakban: Púétv. Vhr.) foglaltak szerint bízza meg.

A Púétv. 73. § (1) bekezdése értelmében „*A vezetői megbízás ellátása a kinevezés szerinti munkakör mellett vezető beosztásra történő megbízással történik. Intézményvezetői feladatot az igazgató, többcélú köznevelési intézményben a főigazgató (a továbbiakban együtt: igazgató) láthat el.* *A többcélú köznevelési intézmény szervezeti és szakmai tekintetben önálló intézményegységét intézményegység-vezető vezeti. A Kormány rendelete határozza meg az igazgató (főigazgató) helyettese, valamint az egyéb vezetői megbízások körét, továbbá a megbízás feltételeit.”*

A Púétv. 73. § (13) bekezdés b) pontja kimondja, hogy *„A köznevelési igazgatói megbízással és annak visszavonásával kapcsolatos munkáltatói jogkört a települési, valamint a nemzetiségi önkormányzat által fenntartott köznevelési intézmény igazgatója tekintetében a Magyarország helyi önkormányzatairól szóló vagy a nemzetiségek jogairól szóló törvényben meghatározott személy vagy testület gyakorolja.”*

A Púétv. 37. § (1) bekezdése előírja, hogy *„Nyilvános pályázatot kell kiírni, ha ez a munkáltató, állami fenntartású köznevelési intézmény esetén az igazgató javaslatára a fenntartó döntése alapján a munkakör betöltéséhez szükséges. Igazgatói megbízás nyilvános pályázat alapján adható, kivéve az egyházi és magán fenntartású köznevelési intézmény igazgatóját….”*

A Púétv. 37. § (3) bekezdése alapján *„A pályázatot a köznevelési foglalkoztatotti jogviszony létesítésével összefüggő munkáltatói jogkör gyakorlója írja ki.”*

A vezetői feladatokat ellátó igazgató esetében a kinevezési, megbízási jogkört a Képviselő-testület át nem ruházható hatáskörében gyakorolja a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 2. pontja alapján.

A Púétv. Vhr. 4. § (6) bekezdés b) pontja alapján „*az igazgatói, főigazgatói pályázati eljárás előkészítésével összefüggő feladatokat – ide nem értve a pályázati feltételek meghatározását – a köznevelési intézményt fenntartó települési önkormányzat jegyzője látja el.”*

A Púétv. Vhr. 26. § (1) bekezdése rendelkezik az igazgatói megbízáshoz szükséges feltételekről:

*„a) az adott nevelési-oktatási intézményben pedagógus-munkakör betöltéséhez szükséges, a 2. mellékletben meghatározott szakképzettség …*

*b) a köznevelési igazgatóképzés teljesítése,*

*c) legalább négy év pedagógus-munkakörben, vagy heti tíz tanóra vagy foglalkozás megtartására vonatkozó óraadói megbízás ellátása során szerzett szakmai gyakorlat, valamint*

*d) a nevelési-oktatási intézményben pedagógus-munkakörben fennálló, határozatlan időre, teljes munkaidőre szóló kinevezés vagy a megbízással egyidejűleg pedagógus-munkakörben történő, határozatlan időre teljes munkaidőre szóló kinevezés.”*

A Púétv. Vhr. 26. § (10) bekezdése rendelkezik arról, hogy „*2026. január 1. napjától új igazgatói kinevezést az kaphat, aki a pedagógus-továbbképzés rendszeréről szóló rendeletben meghatározott köznevelési igazgatóképzést vagy a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet szerinti intézményvezetői ismeretek pedagógus-szakvizsgát teljesítette.”*

A pályázati felhívás kötelező tartalmi elemeit a Púétv. Vhr. 4. § (1) bekezdése szabályozza:

*„A köznevelési foglalkoztatotti jogviszony létesítésére irányuló pályázati felhívásban meg kell jelölni*

*a) a munkáltató és a betöltendő munkakör, vezetői megbízás megnevezését,*

*b) a munkakörbe tartozó, illetve a vezetői megbízással járó lényeges feladatokat,*

*c) a köznevelési foglalkoztatotti jogviszony, illetve a vezetői megbízás kezdetét és – ha jogszabály vagy a fenntartó döntése előre meghatározza – a jogviszony megszűnésének időpontját,*

*d) az illetmény és a kapcsolódó juttatások meghatározásának elveit,*

*e) a munkavégzési hely megjelölését,*

*f) a pályázat elnyerésének feltételeit,*

*g) a pályázat részeként benyújtandó iratokat, igazolásokat, továbbá*

*h) a pályázat benyújtásának feltételeit és elbírálásának határidejét.”*

A Púétv. 37. § (4) bekezdése értelmében „*a pályázatot a kormányzati igazgatásról szóló törvény alapján működő személyügyi központ internetes oldalán közzé lehet tenni.*”

A Púétv. Vhr. 4. § (2)-(5) bekezdései alapján:

*„4. § (2) A kormányzati igazgatásról szóló 2018. évi CXXV. törvény felhatalmazása alapján a Kormány rendeletében kijelölt személyügyi központ a számára megküldött pályázati felhívást a személyügyi központról és a Közszolgálati Személyügyi Szolgáltatási Keretrendszerről, valamint ezzel összefüggésben egyes kormányrendeletek módosításáról szóló 716/2021. (XII. 20.) Korm. rendelet alapján közzéteszi. Emellett a pályázati felhívást a fenntartó és a munkáltató a honlapján, valamint székhelye és telephelye szerinti településen a helyben szokásos módon közzéteszi.*

*(3) Ha a (2) bekezdés szerinti közzétételre nem kerül sor, akkor a pályázati felhívást a fenntartó és a munkáltató*

*a) a honlapján, valamint*

*b) székhelye és telephelye szerinti településen a helyben szokásos módon*

*teszi közzé.*

*(4) A pályázat benyújtásának határideje a pályázati felhívásnak*

*a) a (2) bekezdés szerint a személyügyi központ honlapján való elsődleges közzétételétől,*

*b) a (3) bekezdés szerinti közzétételtől*

*számított tizenöt napnál – a munkáltató vezetésére kiírt pályázat esetén harminc napnál – rövidebb nem lehet.*

*(5) A pályázónak a pályázathoz csatolnia kell*

*a) szakmai önéletrajzát,*

*b) a foglalkoztatás jogszabályban előírt feltételei igazolására szolgáló iratokat,*

*c) a munkáltató vezetésére kiírt pályázathoz a munkáltató vezetésére, fejlesztésére vonatkozó programját.”*

A fenti jogszabályi rendelkezések alapján javaslom, hogy 2025. március 28. napjával igazgatói megbízásra szóló pályázati felhívás kerüljön közzétételre a kormányzati igazgatásról szóló törvény alapján működő személyügyi központ internetes oldalán, valamint Erzsébetváros honlapján

* az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) tekintetében a határozati javaslat 1. mellékletében,
* az Erzsébetvárosi Kópévár Óvoda (székhelye: 1078 Budapest, Murányi u. 27., OM azonosító: 200534) tekintetében a határozati javaslat 2. mellékletében,
* az Erzsébetvárosi Nefelejcs Óvoda (székhelye: 1071 Budapest, Nefelejcs u. 62., OM azonosító: 034357) tekintetében a határozati javaslat 3. mellékletében foglalt tartalommal.

A kinevezési, megbízási jogkör gyakorlója a pályázati határidő lejártát követő harminc napon belül köteles elbírálni a benyújtott pályázatokat.

A pályázatokat a képviselő-testület részére a benyújtási határidő lejártát követő harmincadik napot követő első testületi ülésre kell benyújtani.

A képviselő-testület munkáját segítendő javaslom egy háromtagú ideiglenes bizottság létrehozását, melynek feladata mindhárom köznevelési intézményt érintő igazgatói pályázat tekintetében a beérkezett pályázatok véleményezése, az érvényes pályázatot benyújtó személyek meghallgatása, a beérkezett pályázatokról írásos értékelés elkészítése, valamint a nyertes pályázók személyére való javaslattétel.

A bizottság írásos értékelést készít a fenti szempontok alapján, tagjainak megbízatása megszűnik a kinevezési jogkör gyakorlójának az igazgatói megbízás tárgyában hozott döntését követő napon.

A bizottság elnökének Beregi Balázs önkormányzati képviselőt, tagjainak Majtánné Farkas Andreát, a Fővárosi Pedagógiai Szakszolgálat VII. kerületi Tagintézményének vezetőjét, valamint Molnár Tímeát, mint köznevelési szakértői tevékenységet folytató, az országos szakértői, szaktanácsadói és érettségi vizsgaelnöki névjegyzékben nyilvántartott személyt javaslom megválasztani.

Majtánné Farkas Andrea és Molnár Tímea a szakértői bizottságban szakértelemmel rendelkező külsős személyként látnák el feladatukat.

Kérem a Tisztelt Képviselő-testületet az előterjesztés megtárgyalására és a határozati javaslatok elfogadására.

**HATÁROZATI JAVASLATOK**

**I.**

**Budapest Főváros VII. kerület Erzsébetváros Önkormányzata Képviselő-testületének …../2025. (III.19.) határozata az Erzsébetvárosi Brunszvik Teréz Óvoda, az Erzsébetvárosi Kópévár Óvoda és az Erzsébetvárosi Nefelejcs Óvoda igazgatói pályázatainak kiírásáról és a pályázati felhívások elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365) igazgatói megbízásra pályázatot ír ki a határozat 1. mellékletében foglalt tartalommal**.**
2. az Erzsébetvárosi Kópévár Óvoda (székhelye: 1078 Budapest, Murányi u. 27., OM azonosító: 200534) igazgatói megbízásra pályázatot ír ki a határozat 2. mellékletében foglalt tartalommal**.**
3. az Erzsébetvárosi Nefelejcs Óvoda (székhelye: 1071 Budapest, Nefelejcs u. 62., OM azonosító: 034357) igazgatói megbízásra pályázatot ír ki a határozat 3. mellékletében foglalt tartalommal**.**
4. felkéri a Jegyzőt, hogy gondoskodjon a pályázati felhívás a kormányzati igazgatásról szóló törvény alapján működő személyügyi központ internetes felületén és Erzsébetváros honlapján történő közzétételéről.

**Felelős**: 1-3. pont tekintetében Niedermüller Péter polgármester,

4. pont tekintetében Tóth János jegyző

**Határidő**: 1- 3. pont tekintetében: 2025. március 19.

4. pont tekintetében: 2025. március 28.

**II.**

**Budapest Főváros VII. kerület Erzsébetváros Önkormányzata Képviselő-testületének …../2025. (III.19.) határozata az Erzsébetvárosi Brunszvik Teréz Óvoda, az Erzsébetvárosi Kópévár Óvoda és az Erzsébetvárosi Nefelejcs Óvoda igazgatói pályázat elbírálásához szükséges háromtagú ideiglenes bizottság létrehozásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. háromtagú ideiglenes bizottságot hoz létre az Erzsébetvárosi Brunszvik Teréz Óvoda (székhelye: 1076 Budapest, Rózsák tere 6-7., OM azonosító: 034365), az Erzsébetvárosi Kópévár Óvoda (székhelye: 1078 Budapest, Murányi u. 27., OM azonosító: 200534), valamint az Erzsébetvárosi Nefelejcs Óvoda (székhelye: 1071 Budapest, Nefelejcs u. 62., OM azonosító: 034357) igazgatói feladatok ellátására kiírt pályázati felhívására beérkezett pályázatok véleményezése céljából.
2. az ideiglenes bizottság elnökének Beregi Balázs önkormányzati képviselőt, tagjainak Majtánné Farkas Andreát, a Fővárosi Pedagógiai Szakszolgálat VII. kerületi Tagintézményének vezetőjét, valamint Molnár Tímeát, mint köznevelési szakértői tevékenységet folytató, az országos szakértői, szaktanácsadói és érettségi vizsgaelnöki névjegyzékben nyilvántartott személyt bízza meg.
3. az ideiglenes bizottság feladata az Erzsébetvárosi Brunszvik Teréz Óvoda, az Erzsébetvárosi Kópévár Óvoda, valamint az Erzsébetvárosi Nefelejcs Óvoda igazgatói feladatok ellátására kiírt pályázati felhívására beérkezett pályázati anyagok véleményezése, az érvényes pályázatot benyújtó személyek meghallgatása, a beérkezett pályázatokról írásos értékelés elkészítése, valamint a nyertes pályázók személyére való javaslattétel a Képviselő-testület részére. Az ideiglenes bizottság tagjainak megbízatása megszűnik a Képviselő-testületnek az igazgatói megbízás tárgyában hozott döntését követő napon.

**Felelős:** Niedermüller Péter polgármester

**Határidő:** 1-2. pont tekintetében: 2025. március 19.

3. pont tekintetében: 2025. június 20.

Budapest, 2025. február 27.

**Niedermüller Péter**

**polgármester**

Határozati javaslat melléklete:

1. melléklet: Erzsébetvárosi Brunszvik Teréz Óvoda pályázati felhívás
2. melléklet: Erzsébetvárosi Kópévár Óvoda pályázati felhívás
3. melléklet: Erzsébetvárosi Nefelejcs Óvoda pályázati felhívás