**Budapest Főváros VII. kerület Erzsébetváros Önkormányzata Képviselő-testületének**

**…/2025. (…) önkormányzati rendelete**

**a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról**

[1] Erzsébetváros Önkormányzata lakosságának testi és lelki egészséghez, valamint az egészséges környezethez, pihenéshez való alapvető jogának érvényesülése érdekében a szilveszteri tűzijátékkal összefüggő helyi szabályozásban is arra kell törekedni, hogy ezen szempontok a legszélesebb mértékben érvényre jussanak, ezért Budapest Főváros VII. kerület Erzsébetváros Önkormányzatának Képviselő-testülete módosítja a közösségi együttélés alapvető szabályairól szóló helyi rendeletét.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés a) pontjában és (2) bekezdésében, a Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében eljárva, és a 143. § (4) bekezdés d) pontjában kapott felhatalmazás alapján a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításáról a következőket rendeli el:

**1. §**

A közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet (a továbbiakban: Kesz. Ör.) 6. §-a a következő (10) bekezdéssel egészül ki:

*„(10) A közösségi együttélés alapvető szabályaival ellentétes magatartást valósít meg, aki 22 és 8 óra között közterületen idegenvezetői tevékenységet folytat, vagy idegenvezető által vezetett túrát szervez, azon részt vesz.”*

**2. §**

A Kesz. Ör. 4. alcíme a következő 11/E. §-sal egészül ki:

***„11/E. § [A szilveszteri tűzijáték használatának szabályai]***

*(1) Budapest Főváros VII. kerület Erzsébetváros Önkormányzata közigazgatási területén minden év december 31. napján 18 órától az azt követő naptári év január 1. napján 6 óráig a polgári célú pirotechnikai tevékenységekről szóló 173/2011. (VIII. 24.) Korm. rendelet szerint 3. pirotechnikai osztályba sorolt tűzijáték termékek használata tilos.*

*(2) Az (1) bekezdésben foglaltak betartását a közterület-felügyelő ellenőrzi.*

*(3) Az (1) bekezdésben meghatározott cselekmény miatt a közterület-felügyelő helyszíni bírságot szabhat ki.”*

**3. §**

Ez a rendelet 2025. április 1-jén lép hatályba, és 2025. április 3-án hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

Erzsébetváros Önkormányzata lakosságának testi és lelki egészséghez, valamint az egészséges környezethez, pihenéshez való alapvető jogának érvényesülése érdekében a szilveszteri tűzijátékkal összefüggő helyi szabályozásban is arra kell törekedni, hogy ezen szempontok a legszélesebb mértékben érvényre jussanak, ennek érdekében azonban szükséges a pirotechnikai eszközök megfelelő használatának szabályozása, valamint az idegenvezető által vezetett szervezett túrák 22 és 8 óra közötti időszakban történő betiltása.

**Részletes indokolás**

**1. §** A közterületeken éjszakai órákban folytatott, és szervezett, idegenvezető által vezetett túrák megszüntetésére irányuló rendelkezés.

**2. §** A 3. pirotechnikai osztályba sorolt tűzijáték termékek használatának szabályozása, és az ehhez kapcsolódó jogkövetkezmény megállapítása.

**3. §** Hatályba léptető és hatályvesztő rendelkezés.