|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. március 19-ei rendes ülésére**

|  |  |
| --- | --- |
| **Tárgy:** | Javaslat az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosítására - az élő szereplős erotikus szolgáltatást nyújtó vendéglátóhelyek működésének, nyitva tartásának korlátozására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A kulturális- és történelmi örökség megóvása, az Erzsébetvárosban élők életminőségének, pihenési lehetőségének javítása, valamint a kiskorú gyermekek védelme miatt Erzsébetváros Önkormányzata indokoltnak látja a kerületben található, és magával a tevékenységgel gyakran együtt járó bűncselekményekkel érintett erotikus szolgáltatások visszaszorítását, megszüntetését. Ennek érdekében a Képviselő-testület a 340/2024. (XII.11.) határozatában úgy döntött, hogy megvizsgálja az üzletek működésével összefüggő helyi szabályozást, elsősorban az élő szereplős erotikus szolgáltatást nyújtó vendéglátóhelyek működésének, nyitva tartásának korlátozása tekintetében.

A jelen rendelettervezet szerint 24 és 6 óra között a vendéglátó üzletek kizárólag akkor tarthatnak nyitva, ha az üzletben élő szereplős, vagy egyéb erotikus szolgáltatást, műsoros előadást nem nyújtanak, tartanak, így a jövőben egyértelműen megszüntetésre kerülne az ilyen típusú, és a valóban a kerületben tartósan lakók életét, pihenését, mindennapi tevékenységét zavaró szolgáltatás. A rendeletmódosítás elfogadásával a már működő, és ilyen típusú üzleteknek 2025. május 31. napjáig a szolgáltatást, vagy a vendéglátóhely tevékenységét meg kell szüntetniük.

Az üzletek éjszakai nyitvatartási rendjéről szóló rendelet módosítására vonatkozó rendelettervezet elfogadásával a fentieken túl a vendéglátó üzleteknek a szükséges külön engedély megszerzéséhez vállalniuk kell azt is, hogy semmilyen módon nem működnek közre a lakók éjszakai nyugalmát szintén nagyon zavaró kocsmatúrák szervezésében, tartásában, illetve az üzletben sem szolgálják ki azok egyértelmű résztvevőit.

A jelen rendelettervezet – elsősorban figyelembe véve az elmúlt évek tapasztalatait – igazodik nemcsak a helyi viszonyokhoz, de az üzletek éjszakai működésével összefüggő rendelkezések betartását, betarthatóságát is szolgálja, ezért a zeneszolgáltatással és a szükséges biztonsági szolgálattal összefüggő szabályozás korrigálását is tartalmazza.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

Az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelettervezet megfelel a helyi sajátosságoknak, a költségvetésre közvetlen hatása nincs.

**2. A jogszabály környezeti és egészségi következményei**

A rendelettervezetnek közvetlen környezeti és egészségi következményei várhatóan pozitívak.

**3. A jogszabály adminisztratív terheket befolyásoló hatásai**

A rendelettervezet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelettervezet elfogadását elsősorban a helyi viszonyok, illetve a helyben élők éjszakai nyugalmának, pihenésének elősegítése, valamint a közbiztonság növelése indokolja, a jogalkotás elmaradása esetén Belső-Erzsébetváros területén ez nem biztosítható.

A jogalkotás esetleges elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelettervezetben foglaltak alkalmazásához szükséges személyi, szervezeti, tárgyi és pénzügyi feltételek biztosítottak.

Budapest, 2025. március 3.

**Niedermüller Péter**

**polgármester**

Melléklet:

* Rendelettervezet az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról
* Budapest Főváros VII. kerület Erzsébetváros Önkormányzata Képviselő-testületének 340/2024. (XII.11.) határozata