|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. március 19 - ei**

**rendes ülésére**

**Tárgy:** Javaslat Budapest Főváros VII. kerület Erzsébetváros Önkormányzata Képviselő-testületének parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendeletének módosítására - településrendezési szerződés esetén az eljárásrend pontosítására, rakodóhelyek megváltásának részletes szabályozására, törvényességi felügyeleti eljárásban tett észrevételekre vonatkozóan

**Készítette:**

Sólyom Benedek DLA

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A magyar építészetről szóló 2023. évi C. törvény (a továbbiakban: Méptv.) lehetővé teszi, hogy a települési önkormányzat egyes településfejlesztési vagy településrendezési célok megvalósítása érdekében településrendezési szerződést kössön az érintett telek tulajdonosával vagy a telken beruházni szándékozóval (a továbbiakban együtt: a cél megvalósítója), a Méptv.-ben és a Méptv. végrehajtására kiadott kormányrendeletben foglaltak alapján.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet (a továbbiakban: 419/2021. (VII.15) Korm. rendelet) rendelkezik a településrendezési szerződések eljárási rendjéről.

Továbbá Erzsébetváros Építési Szabályzatáról szóló Budapest Főváros VII. kerület Erzsébetváros Önkormányzata Képviselő-testületének 25/2018. (XII.21.) önkormányzati rendelet (a továbbiakban: EÉSZ) alapján településrendezési szerződéskötés esetén lehetséges az EÉSZ-ben foglaltak alapján meghatározott engedmények lehetővé tétele.

Jelenleg a településrendezési szerződésekről a Képviselő-testület, míg a parkolóhely-megváltásokról a Pénzügyi és Kerületfejlesztési Bizottság dönt.

Jogalkotói cél az Önkormányzat adminisztratív terheinek csökkentése. Jelen módosítás arra irányul, hogy egyazon ügyben ne váljon szükségessé kétféle szerződésről döntenie az erre felhatalmazott testületnek/bizottságnak és ne váljon szükségessé kétféle szerződéskötés egyazon beruházásra vonatkozóan.

A parkolóhely megváltásokról a parkolóhelyek és rakodóhelyek megváltásáról, közcélú parkolóhelyekről szóló 4/2019. (III. 22.) önkormányzati rendelet (a továbbiakban: rendelet) rendelkezik. Megállapítható azonban, hogy a rendelet a rakodóhelyek megváltásáról nem rendelkezik egységes formában. A módosítás célja, hogy a rakodóhelyek megváltásának szabályai is részletesen, egyértelműen és egységesen meghatározottak legyenek.

Továbbá a rendelet 2. §-a a parkolóhely telken kívül, másik telken lévő épületben történő bizotsítása esetén a két érintett épület távolságát 200 méter távolságban maximalizálja.

A településrendezési és építési követelmények alapszabályzatáról szóló 280/2024. (IX. 30.) Korm. rendelet a gépjármű-várakozóhelyek más telken történő elhelyezése esetében – a rendelettől eltérően - a telekhatártól mért, legfeljebb 500 méteren belüli távolságot irányoz elő. A módosítás célja az összhang megteremtése, megfelelő biztosítékokkal a visszaélések elkerülésére.

Budapest Főváros Kormányhivatala 2025. február 17-én törvényességi felhívást küldött a rendelet kapcsán.

Egyrészt a rendelet olyan módosítására van szükség, amely a pénzbeli megváltáshoz való hozzájárulás önkormányzati hatósági ügy mivoltát kifejezi, ezáltal az általános közigazgatási rendtartásról szóló 2016. évi CL. törvény alkalmazását rendeli el.

Másrészt a megváltási díj visszafizetésének a szabályozása meg kell, hogy jelenjen a rendeletben.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, valamint a rendelettervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendeletmódosítás a társadalomra vonatkozó hatást nem fejt ki, ugyanakkor az adminisztratív terhek csökkentését ereményezi.

1. **A jogszabály környezeti és egészségügyi következményei**

A rendeletmódosítás környezeti és egészségügyi következménnyel nem jár.

1. **A jogszabály adminisztratív terheket befolyásoló hatásai**

A rendeletmódosítás elfogadása az adminisztratív feladatok csökkenésével jár.

1. **A jogszabály megalkotásának szükségessége, a jogalkotás elmaradásának várható következményei**

A rendeletmódosítás eredményeként munkakapacitás szabadul fel, amely a lakossági kérelmek elbírálására fordítható. A törvényességi felhívásban foglaltak rögzítésre kerültek a rendeletmódosításban.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás elfogadása esetén a módosított rendelet alkalmazására a Főépítészi és Vagyongazdálkodási Irodán a személyi, szervezeti és tárgyi feltételek biztosítottak. A rendelettervezet alkalmazása során a pénzügyi egyenleg nem változik.

Budapest, 2025. március 03.

Niedermüller Péter

polgármester

**Melléklet**:

Rendelettervezet a parkolóhelyek és rakodóhelyek megváltásáról, közcélú parkolóhelyekről szóló 4/2019. (III.22.) önkormányzati rendelet módosítására